P6_TA(2006)0512

Pristop Romunije

Resolucija Evropskega parlamenta o pristopu Romunije k Evropski uniji (2006/2115(INI))

Evropski parlament,

- ob upoštevanju Pogodbe o pristopu Republike Bolgarije in Romunije k Evropski uniji [1], podpisane dne 25. aprila 2005,

- ob upoštevanju vseh svojih prejšnjih resolucij in poročil od začetka procesa širitve, zlasti najnovejše resolucije z dne 14. junija 2006 o pristopu Bolgarije in Romunije [2],

- ob upoštevanju sklepov predsedstva Evropskega sveta v Bruslju z dne 15. in 16. junija 2006,

- ob upoštevanju sklepov Sveta za splošne zadeve in zunanje odnose v zvezi s širitvijo z dne 17. oktobra 2006,

- ob upoštevanju poročila Komisije o spremljanju napredka Romunije z dne 26. septembra 2006 (KOM(2006)0549) in njenih prejšnjih poročil o spremljanju,

- ob upoštevanju izmenjave pisem med predsednikom Evropskega parlamenta in predsednikom Komisije o polnem sodelovanju Evropskega parlamenta pri morebitnem odločanju o uporabi ene izmed zaščitnih klavzul Pogodbe o pristopu,

- ob upoštevanju člena 45 svojega Poslovnika,

- ob upoštevanju poročila Odbora za zunanje zadeve in mnenj Odbora za državljanske svoboščine, pravosodje in notranje zadeve ter Odbora za pravice žensk in enakost spolov (A6-0421/2006),

A. ker je pristop Romunije k Evropski uniji pomemben zgodovinski dogodek, ki ga spremljajo globoke spremembe na gospodarskem, družbenem in civilnem področju v tej državi, in ker bo ta pristop pozitivno vplival tako na romunsko prebivalstvo kot na razvoj in kohezijo Evropske unije,

B. ker bo integracija Romunije v Evropsko unijo prispevala k stabilnosti in blaginji jugovzhodne Evrope,

C. ker bo vključitev Romunije v Evropsko unijo okrepila politično in kulturno razsežnost procesa evropskega povezovanja,

D. ker se je prva faza pete širitve leta 2004 izkazala kot koristna tako za stare kot za nove države članice in ker bo to nedvomno obveljalo za sedanjo širitev, s katero se zaključuje peta širitev,

E. ker je od poročila Komisije maja 2006 mogoče opaziti nadaljnja pomembna izboljšanja, kot je podrobno navedeno v najnovejšem poročilu Komisije o spremljanju z dne 26. septembra 2006,

F. ker Romunija nadaljuje s prizadevanji za izpolnitev pogojev iz pristopne pogodbe, da bi skupaj z Bolgarijo postala članica Unije 1. januarja 2007, in ker je Parlament nenehno izražal željo po sočasnemu pristopu teh dveh držav,

1. čestita Komisiji za natančno in strogo naravo njenega dela pri spremljanju reform, ki jih je začela izvajati Romunija;

2. čestita Romuniji in pozdravlja njen pristop 1. januarja 2007, pričakuje prihod njenih 35 poslancev Evropskega parlamenta ter komisarja in uradnikov v institucije EU ter priznava odličen prispevek romunskih poslancev, ki imajo v Evropskem parlamentu status opazovalcev od septembra 2005;

3. poudarja dejstvo, da sedanja širitev Evropske unije, tako kot predhodne, pooseblja ideji evropske enotnosti in solidarnosti, ki koristita vsem stranem in omogočata spodbujanje vrednot demokracije, enakopravnosti, pluralizma in nediskriminacije;

4. pozdravlja dejstvo, da Komisija v svojem poročilu z dne 26. septembra 2006 priporoča sočasen pristop Bolgarije in Romunije;

5. pozdravlja znaten napredek, ki ga je država dosegla od poročila maja 2006, in zato odobrava predlagani datum 1. januar 2007 za pristop Romunije, vendar opozarja romunske oblasti, da morajo po pristopu ohraniti hitrost reform;

6. pozdravlja prizadevanja Romunije, da zagotovi uvedbo številnih reform za pripravo na njen pristop, in čestita romunskim oblastem za velik napredek, ki je bil dosežen v kratkem času;

7. poudarja, da je reformni proces koristen za Romunijo v okviru njenega pristopa k EU ter da obenem prispeva k večji gospodarski blaginji in varnosti države;

8. ugotavlja, da je bil dosežen bistven napredek na področjih, za katere je Komisija v poročilu maja 2006 navedla, da zahtevajo takojšnje ukrepanje, in sicer pri reformi pravosodnega sistema, v boju proti korupciji, pri vzpostavitvi plačilnih agencij in integriranega administrativnega in kontrolnega sistema, pri TSE ter medsebojni povezanosti sistemov pobiranja davkov;

9. z zadovoljstvom opaža, da ima Romunija delujoče tržno gospodarstvo s skoraj 7% rastjo BDP in da je stopnja brezposelnosti v državi 5,5 %;

10. spodbuja države članice, naj v skladu z duhom pravice prostega gibanja delavcev, ki ga jamči pravo Skupnosti, s 1. januarjem 2007 odprejo svoje trge dela za romunske delavce;

11. poudarja, da zaradi prihodnjih finančnih transferjev iz EU in potrebe po romunskem sofinanciranju ne sme priti do verjetnih proračunskih prerazporeditev izključno na račun socialnih odhodkov ali voditi k njihovemu zmanjševanju;

12. poziva romunsko vlado, naj utrdi začete reforme, in romunske oblasti nujno poziva, naj okrepijo svoja prizadevanja, zlasti na področjih zaščite otrok, vključevanja manjšin, še posebej romske in madžarske manjšine, ter ravnanja z duševno prizadetimi; v zvezi s tem poziva Romunijo, naj nemudoma ukrepa in odpravi pomanjkljivosti z izpolnitvijo zahtev iz celovitih poročil Komisije o spremljanju napredka iz let 2005 in 2006 ter resolucij Parlamenta, sprejetih v letih 2004 in 2005;

13. opaža, da je bil od poročila Komisije maja 2006 dosežen napredek glede vprašanja manjšin; opozarja, da njegovo stališče o manjšinah v Romuniji temelji na načelih spoštovanja, priznavanja in podpiranja manjšin ter na izkoreninjenju vseh oblik nasilja in diskriminacije proti njim; želi, da se zakon o manjšinah sprejme v najkrajšem možnem času in da upošteva politične kriterije; opozarja, da bo Evropski center za spremljanje rasizma in ksenofobije po pristopu nadaljeval s svojim spremljanjem na področju boja proti rasizmu in z njim povezano diskriminacijo, kot to počne v vseh državah članicah;

14. o romski manjšini: poziva romunske oblasti, naj z zagotavljanjem ustreznih sredstev utrdijo začete reforme na področjih zaščite pred institucionalnim nasiljem, izboljšanja življenjske ravni in namestitve ter dostopa do zaposlitve in sistema zdravstvenega varstva;

15. o madžarski manjšini: poziva romunske oblasti, naj upoštevajo pričakovanja madžarske manjšine, v skladu z načeli subsidiarnosti in kulturne samouprave, zlasti z zagotavljanjem ustreznega financiranja za izboljšanje ravni izobraževanja;

16. predlaga, da Odbor za državljanske svoboščine, pravosodje in notranje zadeve s 1. januarjem 2007 začne spremljati izvajanje reform na področju posvojitev in zaščite otrok v Romuniji;

17. izraža zaskrbljenost zaradi resnega in trajnega problema nasilja nad ženskami, ki se vse bolj pojavlja v povezavi s trgovino z ženskami, spolnim izkoriščanjem žensk v državi in zunaj nje (800000 žrtev letno) in z nasiljem v družini, ter poziva vlado, naj se odločno loti reševanja tega problema, zlasti kar zadeva preprečevanje, osveščanje in protiukrepe v sodelovanju z javnostjo, zadevnimi nevladnimi organizacijami, sodstvom in policijo, na regionalni, nacionalni in mednarodni ravni;

18. ugotavlja, da mora Romunija pospešiti obravnavo zahtevkov za vrnitev premoženja, ki je bilo zaplenjeno v času komunističnega režima, pri čemer je treba posebno pozornost nameniti cerkveni in občinski posesti, da ne bi vprašanje zastalo na ravni zakonodaje; poudarja, da je za to treba vzpostaviti delujoči lastninski sklad;

19. prosi romunske oblasti, naj si še naprej prizadevajo pri izvajanju zakonodaje o varstvu okolja, in jih poziva, naj se posvetujejo s sosednjimi državami in učinkovito uveljavljajo merila iz ustrezne zakonodaje EU (npr. Direktiva 2006/21/ES Evropskega parlamenta in Sveta z dne 15. marca 2006 o ravnanju z odpadki iz rudarskih in drugih ekstraktivnih dejavnosti [3]), pri čemer se posebno pozornost nameni obsežnim rudarskim projektom, ki lahko bistveno vplivajo na okolje, kot v primeru rudnika Rosia Montana;

20. ugotavlja, da je Komisija opredelila tri področja, na katerih je bil po njenem poročilu maja 2006 dosežen bistven napredek, vendar so potrebna še nadaljnja prizadevanja:

- reforma pravosodnega sistema in boj proti korupciji;

- absorpcija in upravljanje pomoči Unije v kmetijskem sektorju in iz strukturnih skladov;

- uporaba pravnega reda Skupnosti na nekaterih področjih varnosti živil;

21. poudarja, da sta med naštetimi tremi področji bistvena dokončanje reforme pravosodnega sistema in boj proti korupciji, zato bi jima morale romunske oblasti nameniti še posebno pozornost;

22. podpira Komisijo pri uvedbi mehanizmov za preverjanje in podpiranje napredka na teh področjih, ki temeljijo zlasti na opredelitvi posebnih meril, ter nujno poziva romunsko vlado, naj sprejme vse potrebne ukrepe za izpolnitev postavljenih pričakovanj in s tem prepreči uporabo zaščitnih klavzul;

23. poudarja, da so bili v primerih, kjer je mogoča uvedba začasnih ukrepov v prvih treh letih po pristopu, enakovredni ukrepi že uporabljeni med zadnjim procesom širitve v korist vseh zadevnih strani; upa, da se bodo ti mehanizmi uporabljali zgolj na posebnih področjih, ki jih bo opredelila Komisija, in da bodo časovno omejeni; poudarja, da se lahko ustrezni ukrepi za zagotavljanje pravilnega delovanja politik EU odpravijo samo tedaj, ko so v celoti izpolnjena merila, ki jih je določila Komisija;

24. pričakuje poročilo Komisije, predvideno junija 2007, o doseženem napredku države pri reformi pravosodja in v boju proti korupciji; poziva Romunijo, naj stori vse, kar je v njeni moči, za sprejetje ustreznih ukrepov;

25. vztraja, da bi morala Komisija sistematično poročati Evropskemu parlamentu o napredku Romunije v prihodnjih mesecih in da Parlament (tesno) sodeluje v mehanizmu spremljanja po pristopu, ki ga je predlagala Komisija;

26. poudarja, da se mora romunska vlada zavedati potrebe, da v celoti izkoristi čas, ki ga ima še na voljo, in nadaljevati s prizadevanji za utrjevanje doseženih rezultatov;

27. nujno poziva dve državi članici, ki še nista ratificirali pristopne pogodbe, da to storita čim prej;

28. poziva Komisijo, naj zagotovi ustrezna sredstva za kampanje obveščanja, da se izboljša osveščenost javnosti glede pristopa Romunije (in Bolgarije);

29. naroči svojemu predsedniku, naj to resolucijo posreduje Svetu, Komisiji ter vladam in parlamentom držav članic ter Romunije.

[1] UL L 157, 21.6.2005, str. 11.

[2] Sprejeta besedila, P6_TA(2006)0262.

[3] UL L 102, 11.4.2006, str. 15.

--------------------------------------------------